### NN 122/2024 (21.10.2024.), Presuda Visokog upravnog suda Republike Hrvatske poslovni broj: Usoz-147/2023-6 od 23. rujna 2024.

VISOKI UPRAVNI SUD REPUBLIKE HRVATSKE

2049

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Blanše Turić, Snježane Horvat-Paliska i Ljiljane Karlovčan-Đurović, članica vijeća uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog na zahtjev M. J., OIB ….., S1., P. J., OIB …., S1., P. J.-M., OIB …….., H., i N. J., OIB ……, H., koje zastupa opunomoćenica D. T. K., odvjetnica iz S2., na sjednici vijeća održanoj 23. rujna 2024.

presudio je

Ukida se Odluka o podnošenju prijedloga za upis nove nerazvrstane ceste u katastarski operat i zemljišne knjige, KLASA: 021-01/16-01/13, URBROJ: 2175/03-01-16-1 od 13. lipnja 2016., koju je donijela Općina Hrvace.

Obrazloženje

1. M. J. iz S1., P. J. iz S2., P. J.-M. iz H. i N. J. iz H. podnijeli su zahtjev za ocjenu zakonitosti dviju odluka Općine H.

2. Budući da se jednim podneskom osporavaju dva akta, Sud je razdvojio predmete te se o zakonitosti svakog osporenog akta odlučuje u zasebnom postupku.

3. Predmet ovog upravnog spora ocjena je zakonitosti Odluke o podnošenju prijedloga za upis nove nerazvrstane ceste u katastarski operat i zemljišne knjige, klasa: 021-01/16-01/13, urbroj: 2175/03-01-16-1 od 13. lipnja 2016. (u daljnjem tekstu: Odluka).

4. Podnositelji u bitnom ističu da su nasljeđivanjem stekli dio kč. br. 4367/2 KO H. te da tu nekretninu koriste, prema njezinoj namjeni neprekidno, zajedno sa svojim prednicima, preko 200 godina. Unatoč tome, Općina H. je bez njihovog sudjelovanja i bez valjane pravne osnove 13. lipnja 2016. donijela Odluku o podnošenju prijedloga za upis nove nerazvrstane ceste u katastarski operat i zemljišne knjige, kojom je podnositeljima bespravno oduzeta njihova nekretnina u površini od 212 m², a u vezi s čim se vodi parnični postupak pred nadležnim sudom. 14. studenoga 2018. Općina H. donijela je Odluku o nerazvrstanim cestama na području Općine Hrvace, kojom je obuhvaćena i predmetna nekretnina. Navedene odluke smatraju nezakonitim i predlažu njihovo ukidanje.

5. Donositelj osporene Odluke nije dostavio Sudu očitovanje o prijedlogu, već je očitovanje dostavio općinski načelnik Općine H. po opunomoćeniku, odvjetniku I. Z.. U očitovanju se Općina H. u cijelosti protivi svim prigovorima i prijedlozima podnositelja zahtjeva i predlaže odbacivanje zahtjeva, a podredno odbijanje. Prigovore iznesene u zahtjevu Općina smatra paušalnima, neodređenima, nejasnima i pravno neutemeljenima. Obrazlažući navedeno, u očitovanju se ističe da je predmetna čestica u naravi asfaltirana cesta dostupna svima, koja se kao takva koristi neprekidno više desetljeća. Cestu je asfaltirala Općina H. te se asfaltiranju i korištenju predmetne nekretnine kao ceste nikada nitko nije protivio. Predmetna je čestica, po svojoj uporabi i pravnom statusu nerazvrstana cesta, koja je to postala ex lege. Napominje se da su gotovo sve jedinice lokalne samouprave u Republici Hrvatskoj donijele odluke o nerazvrstanim cestama kao što je osporena Odluka. Odluka o podnošenju prijedloga za upis nove nerazvrstvane ceste u kastastarski operat i zemljišne knjige od 13. lipnja 2016. samo potvrđuje sve naprijed navedeno. U očitovanju se ističe da predmet ovog postupka nije provedba pobijane Odluke u zemljišnoj knjizi, već ocjena njene zakonitosti. S obzirom na to da predmetna čestica predstavlja nerazvrstanu cestu, to je zahtjev podnositelja kojim pobijaju ovu Odluku pravno neutemeljen. Naposljetku se u očitovanju navodi da je predmetni zahtjev podnesen izvan zakonskog roka.

6. Zahtjev je osnovan.

7. Osporenu Odluku donijelo je Općinsko vijeće Općine Hrvace 13. lipnja 2016. na temelju članka 33. Statuta Općine Hrvace (»Službeni glasnik Općine Hrvace«, 4/09).

8. Osporena Odluka propisuje:

Odluka o podnošenju prijedloga za upis nove nerazvrstane ceste u katastarski operat i zemljišne knjige

I

Na osnovu elaborata izrađenog od tvrtke »GEA TIM« d.o.o. Sinj izvršit će se upis u katastar i zemljišne knjige nove nerazvrstane ceste br. XXIV u Hrvacama.

II

Nerazvrstana cesta je izvedena na č.z. 4366/2, 4367/2, 4368, 4370/1 i 4373/25, a novoformirana oznaka za predmetnu cestu je: č.z. 4367/4.

Opis dionice: nerazvrstana cesta u Hrvacama od spoja sa nerazvrstanom cestom katastarske oznake čest. zemlje 4898 (kod Duje Armande) do Mužić kuće (Hrvace 66A) u dužini od cca 54 m, širine 4,5 m i od spoja kod Mužića kuće do kuće Janković dužine cca 46 m i širine cca 3,5 m ukupne površine 417 m², označena kao novoformirana č. zem. 4367/4, nastala od dijela č.zem. 4366/2 u površini od 23 m², od dijela č.zem. 4367/2 u površini od 212 m², od dijela č.zem. 4368 u površini od 88 m², od dijela č.zem. 4370/1 u površini od 78 m² i od dijela č.zem. 4373/25 u površini od 16 m², sve prema snimci izvedenog stanja nerazvrstane ceste Z-9/2016 koju je izradila tvrtka GEA TIM d.o.o. Sinj i ovlašteni inženjer geodezije Andrijana Cvrlje mag. ing. geod. u svibnju 2016. god.

II

Ova Odluka stupa na snagu danom donošenja, a objavit će se u »Službenom glasniku Općine Hrvace«.

9. Odredbe članka 33. Statuta Općine Hrvace, na temelju kojega je donesena osporena Odluka, propisuju ovlasti gradskog vijeća, koja odredbe samostalno, bez mjerodavnog materijalnog prava, ne mogu biti osnova za donošenje općeg akta.

10. Polazeći od utvrđenja da je Odluka koja se osporava u ovom upravnom sporu donesena bez valjane pravne osnove, Sud ocjenjuje osporenu Odluku nezakonitom.

11. Stoga je, na temelju članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine«, 36/24.), odlučeno kao u izreci.

Poslovni broj: Usoz-147/2023-6

Zagreb, 23. rujna 2024.

Predsjednica vijeća
 dr. sc. Sanja Otočan, v. r.